Джеймс Райт
Потиснат от книга с лоши стихове, тръгвам сред насекомите в ливадата

Превод от английски: Леда Милева, —

chitanka.info

С облекчение оставям книгата да падне зад един камък.

Изкачвам се по тревисто възвишение.

Не искам да смущавам мравките,

които вървят в тънка верига

и носят малки бели листенца —

сянката им е тъй прозрачна, че виждам през нея.

Затварям за миг очи и слушам.

Старите скакалци са уморени

и скачат бавно,

краката им са натежали.

Искам да ги чуя, те създават чисти звуци.

И изведнъж, великолепно, отдалече,

започва песента си тъмният щурец

сред габъровите дървета.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.